Анцокъо Хьаджыбэч 1846-рэ илъэсым псыхъоу Ашапэ кIэ­лъырыс къуаджэу Лыгъотх къыщыхъугъ. ИцIыкIугъом къыщегъэжьагъэу чыракIоу Iоф ышIагъ, ежь-ежьырэу тхакIи еджакIи зэригъэшIагъэх, Iоф зэхэдз ышIыгъэп, ятэрэ янэрэ IэпыIэгъу зэрафэхъущтым пылъыгъ. 1875-рэ илъэсым ятэшыр зыдэс къуаджэу Аскъэлае мэкIожьы ыкIи анахь лэжьэкIо-псэуакIоу ащ дэсыгъэ­мэ шIэныгъэзехьэр ащыщ мэ­хъу. Хьаджыбэч цIыф гъэсэгъэ­шхощтыгъэ. Арапыбзэр дэгъу дэдэу ышIэщтыгъ, КъурIаным къыпкъырыкIырэ шIэныгъэхэм осэшхо аритыщтыгъ. Тыдэ щыIэ­ми зыгъэгумэкIыщтыгъэр адыгэ лъэпкъым ыбз, шэн-зекIокIэ дахэ илъэпкъ хэлъхьэгъэныр ары. ИчIыпIэгъухэр гъэсэныгъэм къызэрэфигъэущыщтхэр ары Хьаджыбэч адыгэ Iелфыбэ зэ­хигъэуцонэу ыгу къэзыгъэкIы­гъэри. Iелфыбэм изэхэгъэуцон 1878-рэ илъэсым ыухыгъ, ау игъэпсыкIэ ымыгъэразэу илъэс 42-рэ Iоф дишIэжьыгъ.